<classify> Tangu kutangazwa kwa tuzo hizo zinazoandaliwa na baraza hilo chini ya udhamini wa Kampuni ya Bia Tanzania TBL kupitia bia yake ya Kilimanjaro, kumekuwa na malalamiko kutoka kwa wasanii mbalimbali huku wengine wakidaiwa kutangaza kujitoa katika tuzo hizo.Akizungumza na gazeti hili, Ofisa Habari wa Basata, Alistides Kwizela alisema kuna utaratibu ambao msanii anatakiwa kuufuata ili kujitoa katika ushiriki wake kwenye tuzo hizo ambapo ni kuandika barua rasmi.Kwizela alisema kuwa kwa kuwa hadi sasa hakuna msanii aliyetangaza kujitoa kwa kuandika barua, ina maana kuwa hakuna msanii aliyejitoa kwa kuwa hakuna barua iliyoandikwa.Akizungumzia malalamiko ya wasanii hao, Ofisa Habari huyo wa Basata alisema wasanii wanatakiwa kutambua kuwa wanaowachagua kuwania vipengele mbalimbali ni wananchi na sio wao kama Basata.Alisema wasanii wengine wanalalamika kuchaguliwa katika vipengele vichache kitu ambacho sio kosa la baraza hilo kwa kuwa wasanii waliochaguliwa kuwania tuzo hizo wamechaguliwa na wananchi wenyewe.Alisema kutokana na kutokuwapo kwa mfumo unaoeleweka wa kutambua kazi za wasanii, imesababisha kupewa nafasi wananchi kuwachagua wasanii wanaowapenda wao na sio kufanywa kazi hiyo na watu maalumu.Alisema katika nchi zilizoendelea kunakuwa na kamati ambayo kazi yake ni kufuatilia ni msanii gani anastahili kushinda kwenye kipengele kipi na hasa ikiangaliwa namna ambavyo amefanya kazi yake ya sanaa kwa mwaka huo.Nchi kama Marekani haitegemei kura za wananchi kuwachagua washindi wa tuzo zao kubwa za muziki, ila wao wanaangalia ni kwa kiasi gani msanii amefanya kazi kwa mwaka huo na kisha kutunuku tuzo kwa washindi, alisema Kwizela.Hivi karibuni, wasanii kadhaa wamelalamikia tuzo hizo huku wengine kama vile Mo Music akitangaza rasmi kujitoa. Msanii huyo alisema akiwa msanii chipukizi, amechaguliwa kwenye kipengele cha Zhouk na Rhumba akiwa na wasanii wengine wakubwa kama vile Nassib Abdul Diamond, Judith Wambura Lady Jaydee na Christian Bella.Pia Diamond alisema kwa mwaka huu, ameamua kuacha kuwahamasisha mashabiki wake kumpigia kura kwa kuwa ameona kuwa kuna wasanii wengine wameonewa na hivyo hata kama yeye amechaguliwa kwenye vipengele vingi, lakini hana haja ya kusumbua kichwa kuomba kupigiwa kura.Lakini hata hivyo Kwizela alisisitiza kuwa wanaolalamika wanashindwa kuelewa maana ya tuzo hizo kuwa ni ushindani kama ushindani mwingine na kuwataka kuepuka kuogopa ushindani kutoka kwa wasanii wengine.Mimi ninaona kuwa ni kama woga tu kwa kuwa kama msanii ukiogopa kushindwa katika kipengele fulani, basi una matatizo...Diamond mwaka jana alishinda tuzo saba, sasa inakuwaje kwa mwaka huu anasema kuwa eti kuna wasanii wamekosa kuchaguliwa na yeye ameamua kususia tuzo hizo, je mwaka jana alipoona hakuna ushindani na akashinda tuzo hizo zote ilikuwaje, alihoji ofisa huyo wa Basata.  <topic>: MICHEZO 